Swak bouwerk veroorsaak Majuba-krisis – praag.co.za
‘n Energiekenner, Chris Yelland, het vroeër gesê die slordige bouwerk het tot die kragkrisis gelei.
Yelland het gewaarsku dat nog sulke onvoorsiene voorvalle die land in ‘n ernstige krisis kan dompel. Yelland sê die silo behoort nie ineen te gestort het nie omdat dit basies bestaan uit staal en beton.
Die silo wat tonne steenkool berg, het verlede naweek begin kraak en daarna ineengestort.
Dié ineenstorting het tot gevolg gehad dat die kragreus inderhaas ŉ noodbeurtkragskedule aangekondig het.
Tsheido Matone, Eskom se uitvoerende hoof, het Sondag tydens ŉ perskonferensie in Johannesburg gesê die steenkoolsilo is in September verlede jaar geïnspekteer en daar was geen ooglopende tekens van verval nie.
Volgens Matona sal ŉ verdere ondersoek na die voorval plaasvind. Die ondersoek sal na verwagting sowat drie maande duur.
“Tydens die laaste inspeksie is daar bevind dat die struktuur in ŉ goeie toestand was,” het Matone by die konferensie gesê. “Die risikokategorisering is tydens die inspeksie as laag geklassifiseer.”
Eskom is sedert Januarie bewus van strukturele probleme met die silo, nadat Eskom resonansies van die silo opgetel het wat toenemende vibrasietekens van agteruitgang getoon het.
Drie weke voor die ineenstorting, is vasgestel dat die vibrasie van die betonstruktuur verder vererger het, wat dui op Eskom se nalatigheid om die kwessie aan te spreek.
Eskom het intussen steenkooltoevoer na die eenhede herstel nadat ŉ vervoerband weens die ineenstorting beskadig is.
Eskom het Maandag aangekondig dat toevoer na twee van die eenhede herstel is.
Skrywer praagGepubliseer op 4 November 2014 4 November 2014 Kategorieë Nuus, Suider-AfrikaSleutelwoord Eskom, kragkrisis, Majuba-kragstasie, noodbeurtkragskedule, steenkool, swak bouwerk
Vorige Vorige artikel: Vermeende oorlogsmisdadiger kelder glo SA-satelliet
Volgende Volgende artikel: Petrolprys effens laer